# Fàbrica Peitx

La fàbrica Peitx és un conjunt arquitectònic situat als carrers de Francisco Giner (antigament Culebra), Domènech i Mozart (antigament Aurora) de la Vila de Gràcia (Barcelona), catalogat com bé amb elements d'interès (categoria C). Actualment hi ha una escola de dansa i una productora cinematogràfica.

## Història

El suís Jean Werly (1779-1846) es va establir a Bar-le-Duc (Lorena), on el 1832 va inventar la cotilla sense costures. El 1865, la casa Robert Werly i Cia, amb fàbrica a Gràcia, anunciava els seus productes en un diari barceloní. Posteriorment, i amb la incorporació d'Ernest Daget (1833-1894), casat amb una neta del fundador, la societat va canviar de nom a E. Daget i Laguerre-Werly, amb despatx al carrer de Mendizabal (actualment Junta de Comerç), 6 de Barcelona.
Cap al 1881, la fàbrica va passar a mans de Josep Peitx i Augé, i s'anunciava com a «Corsés Werly sin costura. José Peitx, sucesor de E. Daget y Laguerre-Werly. Gran fábrica, primera en España». Posteriorment, va ser reformada i ampliada per ell mateix i el seu fill Joan Peitx i Solà (1834-1915). El seu net Josep Maria Trias i Peitx (1900-1979) hi entrà a treballar amb només catorze anys.
Posteriorment, la fàbrica de brodats i teixits passà a mans de la raó social Vídua de Francesc Cardona.

## Descripció

Es tracta d'un conjunt casa-fàbrica format per tres edificis diferents:
* Francisco Giner, 27: Edifici d'habitatges de planta baixa i tres pisos.
* Francisco Giner, 25 i Domènech, 9: Edifici industrial de planta baixa, tres pisos i àtic reculat de la façana. Als baixos, les obertures són d'arc de mig punt, i als pisos, gran finestrals de factura senzilla i amb fusteria original. A l'interior es manté l'escala, el muntacàrregues, sostres i paviments de fusta originals. L'accés es realitza per una petita porta al carrer de Domènech.
* Domènech, 7 i Mozart, 2: Edifici industrial de planta baixa i quatre pisos, les obertures dels baixos són d'arc de mig punt i les dels pisos amplis finestrals amb mainell. A l'interior es manté una bona part de la fusteria original, sostres i paviments. Té dues portes d'accés, una de caràcter domèstic al carrer de Mozart, i una altra més monumental al carrer de Domènech.

## Referències

* ↑ «Francisco Giner, carrer de». Nomenclàtor dels carrers. Ajuntament de Barcelona.
* ↑ «Mozart, carrer de». Nomenclàtor dels carrers. Ajuntament de Barcelona.
* 1 2 3 4 5 «Fàbrica Peitx». Catàleg de Patrimoni. Ajuntament de Barcelona.
* ↑ «Jean WERLY». geneanet. Cédric Touvet.
* ↑ Diario de Barcelona, 03-03-1872, p. 2244.
* ↑ El Telégrafo (edición mañana), 16-11-1865, p. 7789.
* ↑ «Ernest Daget». geneanet. Cédric Touvet.
* ↑ «Junta de Comerç, carrer de». Nomenclàtor dels carrers. Ajuntament de Barcelona.
* ↑ Diario de Barcelona (edición mañana), 07-05-1878, p. 5447.
* 1 2 «Sentència 26-03-1912». El Dret Civil Català en la jurisprudència. Societat Catalana d'Estudis Jurídics.
* ↑ «Passeig de Gràcia 40. José Peitx sol·licita permís per a posar un rètol amb el text: "Premio de honor en doce exposiciones. Corsés Werly sin costuras y otras clases. José Peitx, sucesor de E. Daget y Laguerre Werly. Gran fábrica, primera en España. Gracia calle de la Culebra num. 25. Despachos Barcelona calle Mendizabal 6, bajos"». 6.7 Llicències d'obres particulars 1881 18. AMDG, 24-01-1881.
* ↑ «Francisco Giner. José Peitx sol·licita permís per a construir la façana del segon pis». 6.7 Llicències d'obres particulars 1885 174. AMDG, 12-06-1885.
* ↑ «Joan Peitx Solà». geneanet. Frederic Gili Palacios.
* ↑ «Francisco Giner 23. Juan Peitx i Solà demana permís per a obrir una porta de dos metres d'alt i vuitanta centímetres d'ample». 6.7 Llicències d'obres particulars 1895 228. AMDG, 19-04-1895.
* ↑ «Josep Maria Trias Peitx». geneanet. Frederic Gili Palacios.
* ↑ «Fons Josep Maria Trias Peitx (1900-1979)». Dipòsit Digital de la Universitat de Barcelona.
* ↑ La Veu de Catalunya (edició vespre), 29-10-1927, p. 19.